b'\n_START_ARTICLE_\nBarajul Suli\xc8\x9ba\n_START_SECTION_\nIstoric\n_START_PARAGRAPH_\nIazul Drac\xc8\x99ani exist\xc4\x83 \xc3\xaenc\xc4\x83 de dinaintea primului r\xc4\x83zboi mondial, fiind realizat printr-un mic baraj de p\xc4\x83m\xc3\xa2nt, construit cu mijloace locale, care inunda o zon\xc4\x83 ml\xc4\x83\xc8\x99tinoas\xc4\x83 din lunca r\xc3\xa2ului Sitna. \xc3\x8en anul 1925, \xc8\x9b\xc4\x83ranii din comunele \xc3\xaenvecinate Fl\xc4\x83m\xc3\xa2nzi (ast\xc4\x83zi ora\xc8\x99ul Fl\xc4\x83m\xc3\xa2nzi), Lunca \xc8\x99i Suli\xc8\x9ba s-au constituit \xc3\xaentr-o ob\xc8\x99te care a cump\xc4\x83rat de la fo\xc8\x99tii proprietari, fra\xc8\x9bii Fischer, lacul Drac\xc8\x99ani precum \xc8\x99i o suprafa\xc8\x9b\xc4\x83 de p\xc4\x83dure \xc3\xaenvecinat\xc4\x83. Ob\xc8\x99tea era format\xc4\x83 din 182 de familii: 66 din Fl\xc4\x83m\xc3\xa2nzi, 85 din Lunca, 26 din Suli\xc8\x9ba \xc8\x99i 5 din alte sate. Iazul era utilizat \xc3\xaen principal pentru piscicultur\xc4\x83._NEWLINE_\xc3\x8en perioada regimului comunist, iazul a fost na\xc8\x9bionalizat. Au fost executate lucr\xc4\x83ri de supra\xc3\xaen\xc4\x83l\xc8\x9bare a barajului, m\xc4\x83rindu-se volumul acumulat, asfel \xc3\xaenc\xc3\xa2t s\xc4\x83 poat\xc4\x83 fi folosit \xc8\x99i pentru iriga\xc8\x9bii, \xc8\x99i realiz\xc3\xa2ndu-se \xc8\x99i o tran\xc8\x99\xc4\x83 pentru atenuarea undelor de viitur\xc4\x83. Aceast\xc4\x83 extindere a fost posibil\xc4\x83 \xc8\x99i \xc3\xaen urma realiz\xc4\x83rii deriva\xc8\x9biei Siret-Sitna, care a suplimentat debitele naturale ale Sitnei cu debite suplimentare din Siret. Odat\xc4\x83 cu modernizarea barajului s-au modernizat \xc8\x99i desc\xc4\x83rc\xc4\x83torii de ape mari, astfel \xc3\xaenc\xc3\xa2t s\xc4\x83 corespund\xc4\x83 noilor standarde \xc8\x99i s-a executat o protec\xc8\x9bie amonte a barajului din pl\xc4\x83ci de beton.\n_START_SECTION_\nBarajul\n_START_PARAGRAPH_\nBarajul de p\xc4\x83m\xc3\xa2nt, omogen, are o \xc3\xaen\xc4\x83l\xc8\x9bime de aproximativ 5,85 m \xc8\x99i o l\xc4\x83\xc8\x9bime la coronament de 6,50 m. Pentru evacuarea apelor mari barajul are un deversor de suprafa\xc8\x9b\xc4\x83. Golirea de fund, relativ mic\xc4\x83, are o capacitate de desc\xc4\x83rcare este de 8,00 m\xc2\xb3/s. Capacitatea redus\xc4\x83 a golirii de fund se explic\xc4\x83 prin considerente economice din momentul supra\xc3\xaen\xc4\x83l\xc8\x9b\xc4\x83rii barajului, c\xc3\xa2nd m\xc4\x83rirea golirii ar fi impus costuri suplimentare relativ ridicate._NEWLINE_Pentru evacuarea debitelor maxime, barajul are dou\xc4\x83 deversoare. Primul cu cota crestei la 78,30 m.d.M., corespunz\xc3\xa2nd barajului ini\xc8\x9bial era insuficient, astfel \xc3\xaenc\xc3\xa2t exista un risc ridicat de deversare \xc8\x99i de rupere a barajului. Cu ocazia supra\xc3\xaen\xc4\x83l\xc8\x9b\xc4\x83rii barajului s-a construit un al doilea deversor, cu cota crestei la 79,80 m.d.M., care permite evacuarea f\xc4\x83r\xc4\x83 pericol a debitelor maxime de calcul, corespunz\xc4\x83toare clasei de siguran\xc8\x9b\xc4\x83 a barajului.\n_START_SECTION_\nCaracteristicele lacului de acumulare\n_START_PARAGRAPH_\nLa nivelul reten\xc8\x9biei normale, 78,00 m.d.M., lacul avea, \xc3\xaen momentul realiz\xc4\x83rii, un volum total de 6,82 milioane m\xc2\xb3 din care 6,7 milioane m\xc2\xb3 volum util, volumul mort fiind de 0,12 milioane m\xc2\xb3 fiind cel mai mare din c\xc3\xa2mpia Moldovei. \xc3\x8en momentul de fa\xc8\x9b\xc4\x83 \xc3\xaens\xc4\x83, o parte \xc3\xaensemnat\xc4\x83 a lacului a fost colmatat\xc4\x83 din cauza aportului mare de aluviuni. Lacul are o lungime de 8\xc2\xa0km \xc8\x99i o suprafa\xc8\x9b\xc4\x83 de 574 ha., ad\xc3\xa2ncimea medie a lacului fiind de doar 1,16 m._NEWLINE_La nivelul maxim, volumul total al lacului este de 19,4 milioane m\xc2\xb3, volumul rezervat pentru atenuarea undelor de viitur\xc4\x83 fiind de 12,7 milioane m\xc2\xb3, din care 2,7 milioane m\xc2\xb3 \xc3\xaentre cotele celor dou\xc4\x83 derversoare \xc8\x99i 10,0 milioane m\xc2\xb3 peste cota deversorului superior._NEWLINE_Golirea de fund fiind insuficient\xc4\x83 pentru evacuarea aluviunilor, \xc3\xaen lipsa unor sp\xc4\x83l\xc4\x83ri, lacul de acumulare este supus unei colmat\xc4\x83ri accentuate care este greu de oprit. Cu toate acestea \xc3\xaen momentul de fa\xc8\x9b\xc4\x83 nu sunt luate \xc3\xaen considerare lucr\xc4\x83ri de remediere a situa\xc8\x9biei._NEWLINE_\xc3\x8en prezent, lacul de acumulare este folosit \xc3\xaen principal pentru piscicultur\xc4\x83 \xc8\x99i pentru iriga\xc8\x9bii. \xc3\x8en ultimul deceniu \xc3\xaens\xc4\x83 suprafe\xc8\x9bele irigate din lac au sc\xc4\x83zut, folosin\xc8\x9ba principal\xc4\x83 fiind \xc3\xaen prezent piscicultura. Iazul are o produc\xc8\x9bie anual\xc4\x83 de circa 400 de tone de pe\xc8\x99te._NEWLINE_Cu toate c\xc4\x83 debitele naturale ale Sitnei sunt suplimentate prin deriva\xc8\x9bia Siret-Sitna, \xc3\xaen perioadele de var\xc4\x83 at\xc3\xa2t din cauza prelev\xc4\x83rilor de debite pentru folosin\xc8\x9be c\xc3\xa2t \xc8\x99i din cauza evapora\xc8\x9biei nivelul apei \xc3\xaen lac scade \xc8\x99i concentra\xc8\x9bia \xc3\xaen s\xc4\x83ruri a apei cre\xc8\x99te.\n_START_SECTION_\nProbleme patrimoniale ale lacului Drac\xc8\x99ani\n_START_PARAGRAPH_\nDup\xc4\x83 1989, urma\xc8\x99ii fo\xc8\x99tilor ob\xc8\x99teni au constituit o nou\xc4\x83 ob\xc8\x99te pe care au \xc3\xaenscris-o la tribunal \xc8\x99i au cerut restituirea iazului na\xc8\x9bionalizat. Rezolvarea cererii este \xc3\xaengreunat\xc4\x83 de faptul c\xc4\x83 legisla\xc8\x9bia \xc3\xaen vigoare nu a inclus propunerile unor parlamentari referitoare la restituirea iazurilor c\xc4\x83tre ob\xc8\x99ti. Rezolvarea problemei patrimoniale este \xc3\xaengreunat\xc4\x83 de faptul c\xc4\x83 iazul, de\xc8\x9binut \xc3\xaen prezent de Administra\xc8\x9bia Domeniilor Statului este administrat de societatea \xe2\x80\x9cPiscicola\xe2\x80\x9d (fosta \xc3\xaentreprindere piscicol\xc4\x83 a jude\xc8\x9bului care a fost privatizat\xc4\x83) ale c\xc4\x83rei ac\xc8\x9biuni sunt de\xc8\x9binute, \xc3\xaen majoritate de ing.Nistor Gheorghe. \xc3\x8en anul 2004, societatea \xe2\x80\x9cPiscicola\xe2\x80\x9d a preluat concesiunea iazului pe o perioad\xc4\x83 de 49 ani._NEWLINE_\xc3\x8en plus, \xc3\xaen urma lucr\xc4\x83rilor de refacere a iazului, suprafa\xc8\x9ba actual\xc4\x83 este mai mare dec\xc3\xa2t cea expropriat\xc4\x83. Astfel, dup\xc4\x83 actele de\xc8\x9binute de locuitori, ei ar avea dreptul de a revendica o suprafa\xc8\x9b\xc4\x83 de 550 ha din suprafa\xc8\x9ba total\xc4\x83 actual\xc4\x83 de 700 ha.'